

# המוסד לביטוח לאומי

**האגף לפיתוח שירותים (קרנות)**

**הקרן לפיתוח שירותים לנכים**

**סיוע בהכנת תוכנית עסקית לפיתוח תעסוקה**

הקרן לפיתוח שירותים לנכים יצאה ביוזמה חדשה למתן סיוע בהכנת תכנית עסקית לצורך פיתוח תחום התעסוקה. הסיוע מיועד לפיתוח עסקי במסגרות מוגנות, מסגרות הכשרה, מסגרות מעבר ולקבוצות אנשים עם מוגבלות המבקשים להקים עסק.

**מי רשאי לפנות:** רשויות מקומיות, עמותות, חברות לתועלת הציבור, הקדשים, וגופים פרטיים המפעילים מסגרת תעסוקתית המוכרת על ידי משרד ממשלתי- מי מאלה שהגיש בקשה לקרן לפיתוח שירותים לנכים לסיוע בפיתוח ו/או הרחבת תשתיות של מסגרת תעסוקתית וזקוק בשלב ראשון להכנת תכנית עסקית.

בשלב ראשון ייענו גופים שאין באפשרותם להקצות משאבים לתכנית העסקית והקרן שומרת לעצמה את הזכות לבחור את מספר הגופים שיקבלו את הסיוע.

**הגורם המייעץ:** הסיוע יינתן על ידי גורם מקצועי בעל ניסיון מוכח של 5 שנים לפחות במתן ייעוץ להקמת עסקים, ושמחזיק באחד או יותר יועצים מהתחומים הבאים: ראיית חשבון, כלכלה, מנהל עסקים, תעשיה וניהול, שיווק ופרסום (תואר ראשון לפחות באחד או יותר מתחומים אלה) או בעל תואר ראשון אחר שעבר בהצלחה קורס הכשרה בייעוץ עסקי המוכר על ידי המועצה להשכלה גבוהה.

הסיוע יינתן על ידי הגורם המייעץ שיש בידו האישורים הבאים: ניהול ספרים ופטור ממס במקור ממס הכנסה (לעוסק מורשה או חברה), אישור ניהול תקין (אם מדובר בעמותה), , תעודות השכלה, תעודת עוסק מורשה או תעודת התאגדות כחברה (אם מדובר בחברה) או תעודת רישום עמותה.

**התהליך:**

הגוף הפונה מגיש בקשה לקרן לפיתוח שירותים לנכים לסייע בפיתוח והרחבת מסגרת תעסוקתית בהתאם לכללי הקרן.

במידה והגוף מעוניין בסיוע בהכנת תוכנית עסקית ובליווי עסקי, יפנה לעובד הקרן.

הגוף הפונה יגיש לקרן הצעת עבודה של הגורם המייעץ כולל פירוט שעות העבודה ועלויות ואת מסמכי הגורם המייעץ המפורטים לעיל.

הקרן תבדוק את כשירות הגורם המייעץ ואת הצעת העבודה בהתאם לנאמר לעיל ולאחר בדיקתו תוציא מכתב אישור רשמי לגוף הפונה שיכלול את מסגרת השעות המומלצת בהתאם לנספח א'. ההצעה תכלול שעות עבודה והיקף נסיעות נדרש. האישור יתייחס לשלב א'- הכנת תכנית עסקית בלבד. אישור תקציב לשלב ב'- ליווי, יינתן אך ורק על ידי ועדות הקרן לפיתוח שירותים לנכים.

על הגוף הפונה לפרט את היקף הנסיעות הנדרש על ידי הגורם המייעץ לצורך מתן הייעוץ כולל פירוט מקומות הנסיעה ממשרד היועץ וסך קילומטרז'. תשלום הנסיעות ישולם לפי תעריפים מאושרים של החשב הכללי (כיום 1.4 ₪ לק"מ).

ההתקשרות בדבר הכנת התוכנית העסקית תהיה בין הגוף הפונה לגורם המייעץ והגוף הפונה יהיה אחראי למימון הייעוץ באופן ישיר מול הגורם המייעץ. למוסד לא תהיה כל מחויבות מול הגורם המייעץ.

השתתפות הקרן במימון הייעוץ תינתן בדיעבד לאחר שהסיוע המבוקש לפיתוח התשתית יאושר על ידי המוסד, ובהתאם למסגרת השעות המומלצת על ידי הקרן. הקרן לא תישא בעלויות נוספות מעבר לסכום שאושר. במידה ולא יאושר הסיוע, הקרן תממן בדיעבד את עלות התוכנית העסקית .

התקציב לסיוע העסקי יינתן בנוסף לתקציב שיאושר לפיתוח התשתיות וזאת גם במקרה שאושר סיוע מקסימלי לבניה.

הגוף הפונה יעביר למוסד את התוכנית העסקית אשר הכין בליווי הגורם המייעץ.

המוסד יערוך בדיקה של התוכנית העסקית ועל פי שיקול דעתו יפעל בהתאם לתוצאות הבדיקה. יודגש כי כל תוכנית עסקית תיבדק על ידי יועץ המוסד אשר יהיה אחראי לתחום זה.

בשלב הליווי, הגורם המייעץ יגיש דו"ח המפורט את פעולותיו אחת לחודש.

לא תהיה התניה של השתתפות הקרן בהוצאות הייעוץ העסקי כתנאי לאישור **כל** הפרויקט – המוסד יהיה רשאי לשלם לגופים עבור כל שלב של הליווי העסקי בנפרד . כמו כן, המוסד יהיה רשאי לשלם עבור חלק מהשלבים של הייעוץ באם הגוף מימן את השלבים הראשוניים.

בעת אישור הסיוע לפרויקט ואישור ההשתתפות במימון הייעוץ להכנת התוכנית העסקית, תשקול הקרן לסייע גם בהוצאות ליווי ביצוע התוכנית העסקית.

ליווי הביצוע יינתן לכל היותר עבור תקופה של עד 12 חודשים.

סיוע המוסד לייעוץ העסקי, הן להכנת התוכנית והן לליווי במהלך הביצוע, יעוגן בהסכם בינו לבין הגוף הפונה, ועל הגוף יהיה להגיש למוסד דיווח כספי לקבלת ההחזר, בהתאם לתוכנית העסקית שאושרה ובכפוף לתנאי ההסכם.

למוסד לא תהיה כל מחויבות ישירה או עקיפה מול הגורם המייעץ.

הסכומים לסיוע, והסכום המקסימאלי יהיו בהתאם למפורט בנספח א' והם יעודכנו בכפוף לעדכון תעריפי החשכ"ל.



# המוסד לביטוח לאומי

**האגף לפיתוח שירותים (קרנות)**

**הקרן לפיתוח שירותים לנכים**

**נ ס פ ח א'**

**סכומים לסיוע בהכנת תוכנית עסקית לפיתוח תעסוקה**

|  |  |  |
| --- | --- | --- |
| **חלק א'** **הכנת תוכנית עסקית:** | **מס' השעות** | **התרגום לשקלים (ללא מע"מ)** |
| 1.אבחון ראשוני - ניתוח  פעילות, בדיקת הפוטנציאל  העסקי והמלצות ראשונות |  10-15 שעות | 2,640-3,960 ₪ |
| 2. הכנת תוכנית ראשונית: הכנת שלד לתוכנית העסקית,  התאמה לאוכלוסיה, התאמה  לדרישות השוק, כדאיות המיזם  וכו'. |  10-15 שעות | 2,640-3,960 ₪ |
| 3. בניית התוכנית – הכנת  התוכנית כולל השקעות,  משאבים, שלבי ביצוע, תחזית  למימוש, תוכנית שיווק, קביעת  אבני דרך למדדי הצלחה וכו'. |  15-20 שעות | 3,960-5,280 ₪ |
|  |  |  |
| **סה"כ** | **35-50 שעות** | **9,240-13,200 ש"ח** |
| **חלק ב'****ליווי תוכנית עסקית:** | **מס' השעות** | **התרגום לשקלים (ללא מע"מ)** |
| ליווי התוכנית – ליווי צמוד של הגוף והצוות הניהולי בתהליכי ההקמה, ההרצה, כולל סיוע במו"מ עסקי  | 15 שעות לחודש במהלך 6 חודשים או סך של 90 שעות מחולק לתקופה של עד שנה | עד 23,760 ₪ |

**הערות:**

- תעריף לשעה – 264 ₪ ללא מע"מ המבוסס על תעריף חשכ"ל לעסקאות מתמשכות.

- תעריף נסיעות – בהתאם לפי תעריף מאושר של החשכ"ל.

תא/זא

W:\Kranot\קרן נכים\כללי\קריטריונים למתן סיוע בייעוץ, הכנה וליווי תוכנית עסקית-לאחר שינויים.docx